Document ID: 32008D0693

KOMISJONI OTSUS,
13. august 2008,
millega muudetakse otsust K(2006) 4332, millega määratakse liikmesriigiti kindlaks Euroopa Kalandusfondi kulukohustuste assigneeringute iga-aastane näidisjaotus ajavahemikuks 1. jaanuarist 2007 kuni 31. detsembrini 2013
(teatavaks tehtud numbri K(2008) 4358 all)
(2008/693/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuli 2006. aasta määrust (EÜ) nr 1198/2006 Euroopa Kalandusfondi kohta, (1) eriti selle artiklit 14,
ning arvestades järgmist:
(1)
Komisjoni 4. oktoobri 2006. aasta otsusega K(2006) 4332 (2) on liikmesriigiti kindlaks määratud ühenduse kulukohustuste assigneeringute iga-aastane näidisjaotus ajavahemikuks 1. jaanuarist 2007 kuni 31. detsembrini 2013 piirkondadele, mida võib toetada Euroopa Kalandusfondist (edaspidi „EKF”) muu kui lähenemiseesmärgi raames, piirkondadele, mida võib toetada Euroopa Kalandusfondist lähenemiseesmärgi raames, ja ühenduse kulukohustuste assigneeringud Euroopa Kalandusfondist kokku.
(2)
Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe (eelarvedistsipliini ja usaldusväärse finantsjuhtimise kohta) (3) punkti 48 kohaselt andsid Euroopa Parlament ja nõukogu otsusega 2008/371/EÜ loa kanda üle järgmistesse aastatesse eraldised, mis jäid 2007. aastal kasutamata teatavate tegevusprogrammide vastuvõtmisel tekkinud viivituste tõttu.
(3)
Määruse (EÜ) nr 1198/2006 artiklis 74 on sätestatud, et esimene eelarveline kulukohustus täidetakse enne, kui komisjon on võtnud vastu rakenduskava heakskiitva otsuse. Vastavalt nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (4) artiklile 75 peab kulukohustuse võtmisele eelnema rahastamisotsus, mille teeb institutsioon või asutus, keda institutsioon on selleks volitanud. Seega hõlmab käesolev komisjoni otsus ka otsust rahastada Belgia, Iirimaa, Malta, Poola, Sloveenia, Ungari ja Ühendkuningriigi rakenduskavasid, mis jäid 2007. aastal vastu võtmata, ning seepärast võimaldatakse esimese eelarvelise kulukohustuse täitmist kõnealuste rakenduskavade suhtes enne, kui komisjon on võtnud vastu neid rakenduskavasid heakskiitva otsuse.
(4)
Otsust K(2006) 4332 tuleks vastavalt muuta,
ON VASTU VÕTNUD KÄESOLEVA OTSUSE:
Artikkel 1
Otsuse K(2006) 4332 I lisa asendatakse käesoleva otsuse lisaga.
Artikkel 2
EKFi toetus Belgia, Iirimaa, Malta, Poola, Sloveenia, Ungari ja Ühendkuningriigi rakenduskavadele 2008. aastal, eraldi lähenemiseesmärgi ja muu kui lähenemiseesmärgi puhul, on vastavalt 138 122 568 ja 26 140 015 eurot kehtivates hindades ning neid rahastatakse eelarveridadelt 11 06 12 ja 11 06 13.
Artikkel 3
Käesolevat otsust kohaldatakse alates kolmandast päevast pärast selle vastuvõtmist.
Artikkel 4
Otsus on adresseeritud liikmesriikidele.
Brüssel, 13. august 2008

Labels: 2
19
6
18
15